הוועדה המסדרת, כנסת 23, פרוטוקול מספר 15, 2020-04-20 10:30

אברהם (אבי) ניסנקורן: שלום לכולם, אני פותח את ישיבת הועדה המסדרת.

אברהם (אבי) ניסנקורן: אנחנו נתחיל עם הנושא שהוא ההמשך של אתמול.

אברהם (אבי) ניסנקורן: אתמול הייתה ישיבה בנושא השתתפות באמצעות Zoom של חברי כנסת שאינם חולים ואינם שוהים בבידוד, ועדיין יש מצב חריג שמצדיק היעדרות והשתתפות בישיבות.

אברהם (אבי) ניסנקורן: רצינו לקבל הגדרה וקיבלנו הגדרה משני רופאי הכנסת.

אברהם (אבי) ניסנקורן: מוצע פה נוסח ואני אקרא אותו, אדגיש שהכוונה היא לצמצם למקרים חריגים בלבד: "הוא סובל ממחלה קשה או דיכוי חיסוני כרוני והוא נמצא בסיכון חריג להידרדרות מסכנת חיים במצבו הרפואי הכללי בהקשר למחלה הנגרמת על ידי נגיף הקורונה, וכן מתקיים בו אחד מאלה: הוא אושפז בבית חולים ציבורי בשנה האחרונה לפחות פעמיים, או פעם אחת ביחידה לטיפול נמרץ, בקשר למחלתו הבסיסית.

אברהם (אבי) ניסנקורן: הוא סובל ממחלת רקע אשר מדכאת את מערכת החיסון או מטופל באופן קבוע בתרופה המדכאת את מערכת החיסון.

אברהם (אבי) ניסנקורן: הוא מקבל טיפול כימותרפי.

אברהם (אבי) ניסנקורן: והכול בהתאם לאישור שמסר רופא הכנסת למזכירת הכנסת.

אברהם (אבי) ניסנקורן: "

ארבל אסטרחן: הוועדה ביקשה אתמול שיוכן נוסח מצומצם כך שלא יכלול אנשים שהם בקבוצת סיכון רגילה של הקורונה – גיל, מחלות רקע שגרתיות שאנשים רבים סובלים מהן – הוועדה ביקשה להכין נוסח מצומצם בהרבה.

ארבל אסטרחן: אחרי התייעצות עם שני רופאי הכנסת, הגענו לנוסח שלפנינו שכולל מקרי קיצון, וזה בנוסף למי שחולה בקורונה או מבודד.

יזהר שי: אתמול דובר כאן על החיסיון הרפואי.

אברהם (אבי) ניסנקורן: זה מידע שרק רופא הכנסת מקבל.

יזהר שי: "אישור שמסר רופא הכנסת למזכירת הכנסת", זה לא פוגע בחיסיון?

אברהם (אבי) ניסנקורן: האישור לא כולל את הפרטים.

ארבל אסטרחן: האישור לא כולל את הפרטים, הוא רק אומר "מתקיים בו האמור בסעיף ג".

ארבל אסטרחן: עוד דבר שנכתב הוא שלא גורם פוליטי יחליט מי יכול להשתתף באמצעות Zoom, ולא גורם פוליטי הוא זה שיקבל את המידע הרפואי.

ארבל אסטרחן: הרופא רק צריך לדווח שהאמור בסעיף ג מתקיים.

אברהם (אבי) ניסנקורן: אם זה מקובל, נצביע.

אברהם (אבי) ניסנקורן: מי בעד הוספת סעיף ג' לרשימת המקרים שמאפשרים את התקיימות הנוהל?

אברהם (אבי) ניסנקורן: בעד – 11

אברהם (אבי) ניסנקורן: נמנעים –אין

אברהם (אבי) ניסנקורן: הנושא השני הוא בקשת הממשלה להקדמת הדיון בהצעת חוק שמירת הניקיון (הוראת שעה – נגיף הקורונה החדש) (מענק לרשויות מקומיות), התש"ף-2020 (מ/1298), בכל הקריאות.

אברהם (אבי) ניסנקורן: אני ביקשתי את השתתפות מנכ"ל המשרד לאיכות הסביבה וכן את השתתפות אריאל יוצר, סגן ראש אג"ת.

אברהם (אבי) ניסנקורן: גיא סמט, בבקשה.

גיא סמט: שלום לכולם, אני מנכ"ל המשרד לאיכות הסביבה.

גיא סמט: הצעת החוק המוגשת נועדה להבטיח את הרציפות התפקודית של השלטון המקומי בנושא הפסולת.

גיא סמט: השלטון המקומי שרוי במשבר לאור בעיות גביית הארנונה.

גיא סמט: כתוצאה מכך חל גידול בכמות הפסולת שנצברה במהלך השבועות האחרונים.

גיא סמט: בעבר הפסולת הייתה מושלכת גם במגזר העסקי, עכשיו כשכולם בבתים אז נצברת שם יותר אשפה.

גיא סמט: אנחנו פחות יעילים בבתים ומייצרים יותר פסולת כי מבשלים יותר.

גיא סמט: נטל פינוי האשפה עבר באופן מלא לטיפול הרשויות המקומיות.

גיא סמט: הרשויות המקומיות מתמודדות היום עם היקף גדול של פסולת לפינוי, לשם כך בנינו תוכנית סיוע שבנויה משני מרכיבים: 150 מיליון שקלים עבור הירידה מההכנסות בארנונה ו-40 מיליון שקלים לסיוע לרשויות החלשות, 1–5 בדירוג הלמ"ס, שיופנו לפינוי פסולת.

גיא סמט: נושא נוסף שאנחנו מבקשים להסדיר באמצעות חוק: מאחר שהקרן לשמירת הניקיון לא נותנת מענקים, אנחנו רוצים לתת מענק ובזמן קצר ולא להתעכב בביצוע.

גיא סמט: לכן אנחנו מאפשרים מנגנון תקצוב בדומה למשרדים אחרים שיש להם.

גיא סמט: בדרך כלל אנחנו מבצעים את זה באמצעות מנגנוני תמיכות שהם הרבה יותר ארוכים.

גיא סמט: אלו עיקרי החקיקה, ניסיון לסייע לשלטון המקומי להתגבר על אובדן ההכנסות מארנונה ועל הגידול בצבירת האשפה הביתית.

גיא סמט: אנחנו רוצים לקדם את הכול בחקיקה דרך הכנסת ולא בתקנות לשעת חרום.

אברהם (אבי) ניסנקורן: אריאל יוצר, בבקשה.

אריאל יוצר: בוקר טוב, אני אריאל יוצר, סגן הממונה על התקציבים.

אריאל יוצר: החוק הזה מהווה מהלך משלים למתווה שהגענו להסכמה לגביו מול השלטון המקומי.

אריאל יוצר: המתווה מדבר על הפחתת הארנונה העסקית בשלושת החודשים הקרובים.

אריאל יוצר: ובנוסף שיפוי של הרשויות על אובדן הכנסה שנוצר בעקבות המהלך הזה.

אריאל יוצר: כדי להשיק את המהלך בהקדם, אמור שר הפנים לחתום מחר על תקנות הפטור אחרי שסיימנו את ההליך המורכב.

אריאל יוצר: אתם כספים, 150 מיליון שקלים, אמורים להיות החלק המשלים לשיפוי שמקבל השלטון המקומי כנגד הפחתת הארנונה העסקית.

אריאל יוצר: מצד אחד הארנונה העסקית תוכל לרדת אך השלטון המקומי יוכל לשמור על רמת שירותים סבירה עבור התושבים, לרבות פינוי פסולת שמהווה אחת הפעולות החיוניות בתקופה זו.

אברהם (אבי) ניסנקורן: יזהר שי, בבקשה.

יזהר שי: שיפוי הרשויות המקומיות הוא חשוב.

יזהר שי: אני תוהה מדוע המשרד לאיכות הסביבה התנדב לקחת מקרן שתפקידה לממן דברים חשובים אחרים מכוחו של החוק – דוגמת סעיף ח בחוק שמירת הניקיון – אני מודאג מזה שאתה כמנכ"ל המשרד נמצא פה להסביר את זה.

יזהר שי: הרשויות לא כפופות אליך, הן כפופות למשרד הפנים.

יזהר שי: יתכבד משרד הפנים למצוא את התקציבים.

יזהר שי: איכות הסביבה, ניקיון מדינת ישראל, בהקשר שלכם הוא לא פחות חשוב מנושאים שעוסקים בהם במשרדים האחרים.

יזהר שי: אני לא מבין למה החוק לוקח את הכסף מכם לצורך מימון הרשויות המקומיות.

יזהר שי: נשמע לי שאנחנו פוגעים בעיקרון אחד עבור עיקרון אחר.

יזהר שי: יוחלט במשרד האוצר, בפיקוח ועדת הכספים, על סדרי עדיפויות ומאיפה לוקחים כספים.

יזהר שי: לכאורה יכולים גם המורים לדרוש כסף מהקרן לניקיון הסביבה לצורך טיפול במשכורות המורים.

יזהר שי: ארצה לקבל תשובה.

גיא סמט: אנחנו רואים את עצמנו אחראים על תחום ניקיון הפסולת ולא רק לעידוד - - -.

גיא סמט: זו פעילות חשובה שאנחנו בוודאי מאוד - - - התפקוד של השלטון המקומי בנושא פינוי האשפה הוא משהו שאנו רואים את עצמנו כרגולטור שלו ומי שאחראי על הנושא.

גיא סמט: אנחנו רוצים להמשיך את המשך התפקוד של נושא זה.

גיא סמט: - - - במשבר הזה אנחנו רוצים לתקצב את הפעילות הזו.

יזהר שי: בשוטף, לא בימי קורונה, אתם מממנים פינוי אשפה ברשויות המקומיות?

גיא סמט: לא.

מיכל (מיקי) חיימוביץ': אבל פינוי - - - הוא חלק מקרן הניקיון.

יזהר שי: אז למה - - -

גיא סמט: אנחנו לא עושים את זה ואנחנו לא מעוניינים לעשות את זה.

גיא סמט: אבל, ברור לנו שזו תקופה לא רגילה עבור הרשויות המקומיות.

גיא סמט: צריך לזכור שהכנסות הקרן מגיעות בחלקן הגדול מהרשויות המקומיות.

גיא סמט: הייתה פנייה אלינו לבטל את היטל ההטמנה, אנחנו סירבנו לכך כי אנחנו חושבים שזה גורם לנזק.

גיא סמט: ברור שהיטל ההטמנה הוא חלק גדול מהעלויות שהמגזר העירוני משלם בפינוי האשפה.

גיא סמט: עדיין, חשבנו שנכון לסייע לשלטון המקומי בעת הזו, ולנסות לאזן פחות או יותר.

גיא סמט: זה קצת יותר מגובה ההיטל אבל לא באופן משמעותי.

גיא סמט: עדיין אנחנו משאירים מספיק כסף כדי להמשיך את התוכניות שלנו להקמת מתקני טיפול בפסולת.

גיא סמט: מדובר בכמה מיליארדי שקלים ובתוכניות ארוכות טווח שאמורות להביא לסיום עידן הטמנת הפסולת.

עוזי דיין: - - - לאוצר להסביר שיש יותר מדי כסף.

יזהר שי: הם התנדבו לתת כסף שלהם כי האוצר לא טיפל.

אברהם (אבי) ניסנקורן: חברת הכנסת מיקי חיימוביץ', בבקשה.

מיכל (מיקי) חיימוביץ': תודה רבה, אדוני היושב-ראש, כיוון שאני מכירה את הנושא הזה לעומק, אני מבינה את הקשר בין קרן הניקיון ובין החשיבות של פינוי אשפה.

מיכל (מיקי) חיימוביץ': אני אצביע לגבי פטור מחובת ההנחה אבל יהיו עוד הרבה שאלות שאשמח להעלות בשלבים הבאים.

מיכל (מיקי) חיימוביץ': אני רק אגיד בשורה קצרה: אני רוצה להבין מהמשרד איזה מנגנון יש להם שהכסף המדובר יועבר באמת עבור פינוי פסולת ולא ייטמע בתוך הגירעונות העצומים שיש לרשויות המקומיות.

מיכל (מיקי) חיימוביץ': בנוסף, אנחנו נבקש עוד הבהרות לגבי הצורה בה חילקתם את הכסף, גם שם עולים לא מעט סימני שאלה על למה רשויות מסוימות קיבלו סכומים כאלה ואחרות הרבה פחות, תודה.

אברהם (אבי) ניסנקורן: חבר הכנסת טיבי, בבקשה.

אחמד טיבי: תודה רבה.

אחמד טיבי: אני הצבעתי בעד חוק משק המדינה לפני שבוע, כאן בחצות לילה.

אחמד טיבי: בכל מה שקשור לארנונה לעסקים יש כאן פגיעה ביישובים הערבים.

אחמד טיבי: החלק של הארנונה לעסקים ביישובים שלנו הוא קטן ביותר והארנונה למגורים היא גדולה יותר.

אחמד טיבי: הכסף שמחולק כאן, 189 מיליון שקלים מקרן ההטמנה, שכל הרשויות משלמות לה סכום שווה.

אחמד טיבי: לכן, יש לחלק את הכסף לרשויות באופן שווה.

אחמד טיבי: מה שעושים כאן, פיצלו את הסכום ל-150 מיליון לפיצוי על ארנונה לעסקים, ובכף פגעו ברשויות הערביות.

אחמד טיבי: החלק השני עומד על 39 מיליון לפינוי אשפה באופן שווה לפי מספר התושבים.

אחמד טיבי: לכן אנחנו נתנגד להצעה זו כי אנחנו חוששים, ויש יסוד לחשש הזה, שאם זה יעבור אז גם הכסף מהאוצר של 2.9 מיליארד שקלים כתמיכה לשלטון המקומי, יחולק אף הוא על פי אותו מפתח מפלה וזו תהיה פגיעה שנייה וקשה יותר ברשויות הערביות.

אחמד טיבי: לכן אנחנו מתנגדים.

אחמד טיבי: שוחחנו עם שר האוצר, עם אריאל יוצר, עם מר יונס יושב-ראש השלטון המקומי הערבי.

אחמד טיבי: עד עכשיו לא קיבלנו תשובה והדברים לא השתנו.

אברהם (אבי) ניסנקורן: אריאל יוצר, בבקשה.

אריאל יוצר: אז אני אשתדל לענות על כל השאלות:

אריאל יוצר: הסכום של 190 מיליון שקלים שנקוב בהצעת החוק המדוברת מחולק בגין שתי מטרות שונות.

אריאל יוצר: המטרה הראשונה היא שיפוי בגין הפחתת הארנונה העסקית שעליה הוחלט.

אריאל יוצר: אין ויכוח שברשויות שנמצאות במרכז הארץ יש יותר עסקים, מצד אחד הן מוותרות על יותר כסף ומצד שני הן מקבלות שיפוי גדול יותר.

אריאל יוצר: אין פה סיוע לשלטון המקומי, יש פה בסך הכול החזר עבור הכסף שהוא מוותר עליו כדי שהנטל על המגזר העסקי יקטן ומצד שני השירותים שמקבלים התושבים ברשויות לא ייפגעו.

אריאל יוצר: זו המטרה המרכזית של 150 מיליון השקלים.

אריאל יוצר: לגבי 40 מיליון השקלים – הקבוצה השנייה – שם הכסף הוא לא בגין הפסד הכנסה אלא בגין גידול בהכנסות.

אריאל יוצר: שם הכסף הולך אך ורק לסוציו 1–5.

מיכל (מיקי) חיימוביץ': התכוונת "גידול בהוצאות".

אריאל יוצר: סליחה, גידול בהוצאות.

אריאל יוצר: גידול בהוצאות פינוי הפסולת.

אריאל יוצר: שם הכסף מוגבל לרשויות בסוציו 1–5 .

אריאל יוצר: כדי לתמוך ברשויות שנמצאות במעמד חברתי-כלכלי נמוך יותר.

אריאל יוצר: לכן, בוודאי שאת הסכום של 40 מיליון השקלים ניתבנו כך שהכסף יתועדף ויועבר רק לרשויות שצריכות את הסיוע.

אריאל יוצר: לכן, חבר הכנסת טיבי, את 40 מיליון השקלים ניתבנו כך שהפיצוי יגיע למי שצריך אותו יותר, ו-150 מיליון השקלים הם כסף שלא מיועד לפיצוי על הוצאות אלא מחזיר לשלטון המקומי את הכסף שהוא מוותר עליו לאור הפחתת הארנונה מצד אחד, ומצד שני אנחנו לא רוצים שייפגעו שירותים לאזרחים בוודאי פינוי הפסולת שהוא קריטי בתקופה זו.

אברהם (אבי) ניסנקורן: אחמד?

אחמד טיבי: אני אמשיך להתנגד, אבקש מחברי שיתנגדו אף הם.

אברהם (אבי) ניסנקורן: אורית פרקש, בבקשה.

מיכל (מיקי) חיימוביץ': אני אשמח שגיא סמט יענה לשאלתי.

גיא סמט: אין בעיה.

גיא סמט: המנגנון שנקבע להוצאת הכספים הוא של תקצוב ישיר, להבדיל מקולות קוראים שבעבר היינו - - - ואז היינו מוסיפים הרבה תנאים לקבלת הכסף.

גיא סמט: מאחר שמדובר בפיצוי בגין איבוד הכנסות רצינו לחסוך את המנגנון הכבד של העברת חשבוניות ובדיקת כל חשבונית.

גיא סמט: מאחר שהרשויות המקומיות מספקות את השירותים אז אפשר לתת להם.

גיא סמט: במידה שהרשות לא מספקת שירותים כראוי ועושה עברות בתחום הפסולת, אז יש מנגנון קיים שבאמצעותו אנחנו יכולים לקזז את הכספים מאותה הרשות.

גיא סמט: אנחנו כתבנו את המנגנון בהסכמת הקרן, ראש אג"ת ובהסכמתי.

גיא סמט: המנגנון יותר יעיל אבל מבחינת היכולת שלנו להעביר את הכסף לרשויות הוא - - -.

אורית פרקש הכהן: אריאל בוקר טוב, יש לי כמה שאלות שקשורות לקרן: את הקרן הזו אני זוכרת מוועדת הכספים כאשר התחלנו להעביר את העודפים.

אורית פרקש הכהן: יש בקרן הרבה כסף לא מנוצל, בטח ביחס לשימושים התזרימיים שלה.

אורית פרקש הכהן: אני לא רואה בשום מקום בהצעת החוק שמדובר בסכום סופי של 150 מיליון שקלים לרשויות לצורך הדבר הזה.

אורית פרקש הכהן: רציתי לשאול איך אתם מגדרים את הסכום הזה מהבחינה התקציבית.

אורית פרקש הכהן: האם יש לכם הסכמים מחייבים מול הרשויות, שלא ידרשו עוד כסף לגבי הטיפול.

אורית פרקש הכהן: בסוף, לפי מה שאני מבינה, עשיתם חישוב לפי שתי קטגוריות של יישובים.

אורית פרקש הכהן: לא באמת בדקתם פרטנית כמה כסף כל אחד הפסיד מההפחתה של 25% ארנונה עסקית, אלא זרקתם סכום לפי כללי אצבע.

אורית פרקש הכהן: האם הדבר הזה מעוגן אל מול המסמכים.

אורית פרקש הכהן: השאלה הזו מתחזקת כשמסתכלים על מה שכתוב בפסקה 2 שבעמוד 36, גם אם לא לכך הכוונה.

אורית פרקש הכהן: כתוב: " הקרן תוכל לתת את המענקים מכספי החשבון הנפרד בלא הגבלה, על פי סוגי המטרות שנקבעו ב-11 (ג,ד).

אורית פרקש הכהן: " אני לא יודעת מה זה "בלא הגבלה" ואני מניחה שנפלה שגגה בניסוח החוק.

אורית פרקש הכהן: וגם, אם עדיין יש את הטבלה עם הסכומים המילים הללו צריכות להיות מתוקנות.

אורית פרקש הכהן: אני מדברת על דברי ההסבר לפסקה 2 קטן, אתה פשוט מחזיק את הראש - - -

אריאל יוצר: כי אני לא רואה בנוסח הסעיף את המילים "ללא הגבלה".

גיא סמט: הכוונה היא ללא הגבלה השל המטרות.

אורית פרקש הכהן: אני מבינה אבל זה לא ברור בכלל.

גיא סמט: לקרן יש מטרות ספציפיות.

אורית פרקש הכהן: בשום מקום אין אמירה שהסכום הזה הוא סופי.

גיא סמט: יש אמירה.

אורית פרקש הכהן: רציתי להבין אין אתם סגרתם את זה מול הרשויות.

אורית פרקש הכהן: ארצה גם לדעת מה היתרה בקרן כרגע.

גיא סמט: יש מטרות שמוגדרות בקרן.

גיא סמט: ההגבלה מתייחסת למטרות אלו.

גיא סמט: המטרות של הקרן הן עידוד מחזור ועוד דברים שאינם שמירת הניקיון.

גיא סמט: למעט סעיף שמשאפשר לנו לרשויות בדירוג 1– 5.

גיא סמט: כאן יש רשויות שאינן בתוך דירוג זה.

גיא סמט: לכן, את המטרות היינו צריכים להרחיב וזה מה שכתוב בדברי ההסבר.

אורית פרקש הכהן: אבל זה לא מה שכתוב.

אורית פרקש הכהן: אני מקריאה, יש כאן פתח לברדק: "יצוין שהקרן תוכל לתת את המענקים מכספי החשבון הנפרד ללא הגבלה, על פי סוגי המטרות השונות שנקבעו בסעיף 11 (ג,ד) המוצע, לתת את המענקים מכספי החשבון בלי הגבלה.

אורית פרקש הכהן: ".

אורית פרקש הכהן: זה שימוש בקרן הזו ללא הגבלה ואנחנו צריכים לתקן זאת.

גיא סמט: זה לא מה שנכתב.

אורית פרקש הכהן: זה כן מה שנכתב.

גיא סמט: נכתב בצורה מפורשת בהמשך.

גיא סמט: בתוספת השנייה לחוק ישנה טבלה ובה מפורט בעמודה ב ו-ג את הסכומים הספציפים.

גיא סמט: אין לנו כל יכולת להרחיב את הסכומים, אין לנו כל יכולת לתקצב משהו אחר.

גיא סמט: גם אם טעינו בחישוב – אלו הסכומים ואין בלתם.

אורית פרקש הכהן: לא כתוב בשום מקום שאין לכם את היכולת להרחיב את הסכומים ולתקן את הטבלה.

אורית פרקש הכהן: זאת הייתה ההערה השנייה שלי.

גיא סמט: אין לנו את היכולת.

אורית פרקש הכהן: אבל זה לא כתוב.

אורית פרקש הכהן: אנחנו מאשרים פה חוק, לא דיבורים בשיחת Zoom.

אורית פרקש הכהן: איפה כתוב שאי-אפשר להאריך את הסכום, איפה זה כתוב?

אורית פרקש הכהן: איפה כתוב שהסכום מוגבל בכסף?

גיא סמט: ברגע שהסכומים האלו כתובים אנחנו לא יכולים לשנות אותם.

גיא סמט: היועצת המשפטית של המשרד תציג זאת.

נטע דרורי: מה שכתוב בסעיף ד1(א,ב) בהצעת החוק הוא שכל רשות תקבל את המענקים בסכום הנקוב לצד שם הרשות בטור ב', ולרשות מקומית באשכולות 1– 5 הסכום הנקוב בטור ג'.

נטע דרורי: אלו הסכומים שיינתנו, אין סכום אחר.

אברהם (אבי) ניסנקורן: תודה, נטע.

גיא סמט: עכשיו "ללא הגבלה" זה כתוב בדברי ההסבר, זה לא כתוב בחקיקה עצמה, זה מתייחס למטרות.

אברהם (אבי) ניסנקורן: אלכס קושניר, בבקשה.

אלכס קושניר: יש לי שאלות גם ליוצר וגם למנכ"ל המשרד.

אלכס קושניר: אני מבין שאתם חושבים שלרשויות יש בעיה תזרימית.

אלכס קושניר: אתם לא מבינים שלעסקים יש בעיה תזרימית.

אלכס קושניר: מה עשיתם?

אלכס קושניר: לקחתם את מה שהבטחתם – פטור לשלושה חודשים מארנונה – פרסתם את זה לשנה שלמה.

אלכס קושניר: המענק לרשויות הוא כל כך דחוף וצריך אותו עכשיו, זה נשגב מבינתי, מי שזקוק לעזרה תזרימית אלו קודם כל העסקים.

אלכס קושניר: עד כמה שאני יודע דווקא הרשויות הן אלו שקיבלו את הארנונה בחודש האחרון.

אלכס קושניר: דבר נוסף:

אלכס קושניר: אמרתם שעשיתם את החלוקה הזו לפי צפי מאובדן הכנסת.

אלכס קושניר: עד כמה שאני יודע, עוד לא הגדרתם את הקריטריונים לעסק שנפגע מארנונה ולכן אתם לא יכולים לדעת איזה עסק ישלם פחות ארנונה, אם בכלל.

אלכס קושניר: שאלה למנכ"ל המשרד: יצרתי טבלה השוואתית וראיתי שאחרי ירושלים, המקום השני ברשימה הוא בני ברק.

אלכס קושניר: בבני ברק מקבלים 13 מיליון שקלים.

אלכס קושניר: לצד זה, באר שבע, עיר גדולה יותר, מקבלת פי 13 פחות – מיליון שקל בלבד.

אלכס קושניר: אני אינני מבין את הקריטריונים וגם לא את הלחץ לאשר פטור מחובת הנחה.

אלכס קושניר: לרשויות אין בעיה תזרימית חמורה, אפשר שהחוק הזה יעבור על פי כל ההליכים המקובלים, שנדון בו בוועדות הנכונות, כל זה על מנת לאשר את הדבר.

אלכס קושניר: כרגע זה נראה לי כמחטף, כל עוד העסקים לא יקבלו את מה שהובטח להם – שלושה חודשים של פטור מארנונה – אין שום סיבה להעביר את הדבר הזה.

אברהם (אבי) ניסנקורן: אני אסביר מהכיוון של הוועדה: פנה אלי אתמול השר לאיכות הסביבה.

אברהם (אבי) ניסנקורן: הוא ביקש להעלות את הנושא הזה בדחיפות דווקא מול הנושא הזה של הארנונה.

אברהם (אבי) ניסנקורן: הבנתי שיש הבנה מול השלטון המקומי על חבילה כספית שתאפשר להם לתת הקלה בארנונה לעצמאיים.

אברהם (אבי) ניסנקורן: יש את הארנונה מצד אחד ואת חבילת הסיוע לרשויות המקומיות מצד שני.

אברהם (אבי) ניסנקורן: הסכום הזה הוא חלק מחבילה שמטרתה ליישם את ההנחה בארנונה לרשויות המקומיות.

אברהם (אבי) ניסנקורן: זה מתחבר עם מה שאתה אומר.

אלכס קושניר: - - -

אברהם (אבי) ניסנקורן: אנחנו נתבקשנו לאשר פטור משלוש קריאות.

אברהם (אבי) ניסנקורן: אנחנו נאשר רק פטור מקריאה ראשונה, נעביר זאת לוועדת הכספים, והיא תבחן את ההיבטים של ההנחה בארנונה וההטבות לרשויות ותראה שעושים פה דבר שהוא מאוזן.

אברהם (אבי) ניסנקורן: הדחיפות נבעה מהכיוון של יישום ההנחה בארנונה.

אברהם (אבי) ניסנקורן: אשמח אם אריאל יוצר יתייחס לכך.

אורית פרקש הכהן: וגם לשאלות שלי.

אריאל יוצר: אענה לשאלות שני הדוברים: מטרת המהלך הזה היא לאפשר את ההפחתה בארנונה עסקית שדובר בה עכשיו.

אריאל יוצר: ההפחתה בארנונה העסקית היא לשלושה חודשים שכולם יתמקדו בחודשי המשבר.

אריאל יוצר: לא תשולם ארנונה עסקית לחודשים בהם העסקים לא עבדו.

אריאל יוצר: עד עכשיו כל הארנונה נדחתה, מרגע שהחלו המגבלות על המשק ניתנה הנחייה של שר הפנים לרשויות המקומיות לדחות את תשלומי הארנונה ומיד אחר כך, אחרי שהגענו להסכמות עם השלטון המקומי על אותו שיפוי כנגד הפסד ההכנסה, גם תצא הנחייה שאמורה להיחתם מחר, לא רק לדחות את התשלום אלא ממש לבטל אותו.

אריאל יוצר: זה נכון שההנחה היא של 25% ברמה השנתית אבל היא תתמקד כולה בחודשים הנוכחיים כך שתשלום הארנונה העסקית יהיה אפס.

אלכס קושניר: מה שפורסם עד עכשיו זה שאתם נותנים הנחה של 25% עד סוף שנה שזה מבטא את ההנחה לשלושה חודשים.

אלכס קושניר: אם שיניתם את זה, אני שמח, אבל תגידו.

אריאל יוצר: אני מבהיר: התקנות קובעות שההנחה היא של 25% ברמה השנתית.

אריאל יוצר: בנוסף, יוצאת הנחיה של שר הפנים, על סמך הסכמה עם השלטון המקומי, נכון שההנחה היא שנתית אבל אנחנו מרכזים את כולה בשלושת החודשים של המשבר ככה שהארנונה בחודשים הללו תעמוד על אפס.

אריאל יוצר: שלושה חודשים ארנונה עסקית זה שווה ערך ל-25% ברמה השנתית.

אריאל יוצר: מתוך הגיון שאנחנו נאפס את הארנונה העסקית בחודשים אלו – אין הכנסות אז לא יהיו הוצאות – כשנצא מהמשבר והמגזר העסקי יחזור לעבוד, הוא גם יחזור לשלם.

אריאל יוצר: כל המודל, וזו ההסכמה - -

אורית פרקש הכהן: עשיתם - - - יש מסמך - - -

אברהם (אבי) ניסנקורן: אני מבקש, אורית, אני לא מנהל ככה את הישיבה.

אורית פרקש הכהן: אבל יש לי שאלה.

אברהם (אבי) ניסנקורן: אני לא מנהל ככה ישיבה.

אברהם (אבי) ניסנקורן: מבקשים רשות דיבור.

אברהם (אבי) ניסנקורן: אופיר כץ, בבקשה.

אופיר כץ: אני מבין שהחלוקה מתבצעת בהתאם לשני טורים שיש פה.

אופיר כץ: אחד זה לפי מענקי איזון והטור השני זה לפי למ"ס.

אופיר כץ: בטור של מענקי האיזון יש חמש רשויות שלא מקבלות את הסכום שהוא הסכום המשמעותי.

אופיר כץ: אני רואה שם את אשדוד, עפולה, אשקלון, באר שבע, חבל אילות.

אופיר כץ: גילוי נאות – אני תושב עפולה.

אופיר כץ: אבל הרשויות האלה ידועות כרשויות לא עשירות, רובן בדרום שהמציאות שם די קשה גם כך, אז אם מדובר בסך הכול בחמש רשויות, מדוע לא לתת להם את מה שמקבלו שאר הרשויות בגלל שהן מקבלו מענקי איזון והן לא.

אברהם (אבי) ניסנקורן: תתייחסו גם לשאלה של אורית וגם לשאלה של אלכס בנוגע לפער בין באר שבע לבני ברק.

אברהם (אבי) ניסנקורן: אלו שאלות אחרונות ואז אנחנו נעבור להצבעה.

אריאל יוצר: הרציונל מאחורי שתי הטבלאות הללו: הטבלה הראשונה היא כנגד הפסד ההכנסה שיש לרשויות המקומיות על הארנונה העסקית.

אריאל יוצר: שם זה רשויות שמקבלות מענק איזון.

אריאל יוצר: באר שבע היא מהרשויות החזקות בארץ וכנ"ל גם אשדוד.

אריאל יוצר: אלו רשויות שלא מקבלות מענק איזון, הן מקבלות החזר ושיפוי על הוויתור על הארנונה העסקית, רק שהן מקבלות את זה מתקציב מדינה בסך 2.5 מיליארד שקלים ולא מהכספים שמשלימים מקרן הניקיון.

אריאל יוצר: כמובן שהם מקבלים כסף רק שהוא לא מופיע בטבלה הזו אלא מופיע במקור תקציבי אחר.

אריאל יוצר: לכן, לא רואים את אשדוד ולא את באר שבע.

אריאל יוצר: אותו כנ"ל לגבי עפולה שתקבל שיפוי בגין היעדר הכנסות מארנונה עסקית אבל היא רשות שלא מקבלת מענק איזון ולכן אתם לא רואים אותה ברשימה.

אריאל יוצר: זה לגבי הקריטריונים שמופיעים בטבלה של 150 מיליון השקלים.

אריאל יוצר: כל רשות שמקבל מענק איזון – שהוצאותיה גדולות מהכנסותיה – מופיעה כאן בטבלה.

אריאל יוצר: זה לא אומר שהיא לא מקבלת שיפוי אלא שהיא לא מקבלת אותו מהקרן לניקיון.

אריאל יוצר: לגבי הטבלה של 40 מיליון שקלים: שם הקריטריון הוא לא זכאות למענק איזון אלא הרמה הסוציואקונומית.

אריאל יוצר: לכן, בגלל שבאר שבע ואשדוד ואשקלון הן בסוציו 5, זה מכניס אותן לתוך הטבלה.

אריאל יוצר: לגבי בני ברק: אותו כנ"ל.

אריאל יוצר: זו רשות גדולה – 220,000 תושבים – בנוסף, נוסחת מענק האיזון שלה היא נוסחת מענק איזון שנותנת לה יחסית הרבה כסף, לפי קריטריונים אובייקטיבים שאושרו בהחלטת ממשלה.

אריאל יוצר: לכן, רואים שבמקרה הזה היא מקבלת יותר כסף מבאר שבא.

אריאל יוצר: אם תראו את התמונה הכוללת של 2.8 מיליארד שזו עלות המהלך של הפחתת הארנונה העסקית, אתם תראו בוודאי שיש פערים בסכומים ושבאר שבע מקבלת שיפוי גדול יותר מבני ברק.

אריאל יוצר: לגבי השאלה של המגבלה על הסכום: הכוונה הייתה שהכסף שניתן הוא מוגבל וקבוע.

אריאל יוצר: אי-אפשר לתת לא יותר ולא פחות.

אריאל יוצר: כל מה שכתבו שהכסף ניתן כמענק והשימושים שלו אינם מוגבלים.

אריאל יוצר: זו הכוונה וזה מופיע בדברי ההסבר.

אריאל יוצר: לדעתי נוסח החוק ברור מאוד, ברור שמה שישולם בדיוק בסכום הנקוב שמסתכם ב-150 מיליון שקלים וב-40 מיליון שקלים.

אברהם (אבי) ניסנקורן: חבר הכנסת יברקן, בבקשה.

דסטה גדי יברקן: זה דיון חשוב שמבטא משהו מורכב.

דסטה גדי יברקן: בכל רשות מקומית יש את החצר האחורית, שכונה נידחת שראש העיר לא תמיד מנצל את המשאבים על מנת לעשות שם ניקיון וסדר.

דסטה גדי יברקן: האם יש אפשרות לצבוע חלק מהכספים באותן הערים, דבר שיחייב לטפח שכונות טעונות ניקיון.

דסטה גדי יברקן: רוב הכסף הרי ילך לשכונות החזקות שממילא יש להן חברות אחזקה וניקיון שמנקות להן את השכונה.

דסטה גדי יברקן: אם תלך לרמת אליהו, לקרית משה באשקלון ועוד, מה שאנחנו רואים שם הוא פשוט מזעזע.

גיא סמט: אני בהחלט מסכים שיש לנו בעיה עם חלק מהרשויות המקומיות.

גיא סמט: מנגנון הסיוע שאנחנו מדברים עליו לא נותן באמת את הפתרון, הוא מנסה לתחזק את המצב הקיים.

גיא סמט: הוא נותן דגש על הרשויות החלשות אבל הוא לא נותן כסף נוסף על מנת לטפל במפגעי עבר.

אברהם (אבי) ניסנקורן: אנחנו עוברים להצבעה בנוגע להצעת חוק שמירה על הניקיון (הוראת שעה) (נגיף הקורונה החדש), מענק לרשויות המקומיות, התש"ף 2020.

אברהם (אבי) ניסנקורן: פטור מקריאה ראשונה.

אברהם (אבי) ניסנקורן: מי בעד?

אברהם (אבי) ניסנקורן: מי נגד" מי נמנע?

אברהם (אבי) ניסנקורן: בעד – 11

אברהם (אבי) ניסנקורן: נמנעים – 1 הפטור אושר

אברהם (אבי) ניסנקורן: אושר.

אברהם (אבי) ניסנקורן: אני מניח שזה יעבור לוועדת הכספים.

אברהם (אבי) ניסנקורן: הישיבה נעולה